गरिबीको रेखामुनि रहेकै नेपालीको वर्चस्व विप्रेषण बढी आउने खाडी तथा मलेसियामा छन् । पूर्वगभर्नर युवराज खतिवडा भन्छन्, ‘उनीहरूबाटै मुलुकको शिक्षा र स्वास्थ्यमा ठूलो योगदान पुुर्‍याएको छ । जसको नतिजा बिस्तारै देखिँदै छ ।’ निर्यातमा मन्दी बढ्दो व्यापार असन्तुलन, कृषि क्षेत्रको योगदान घटेको, बेरोजगारी, विकास खर्चमा न्यूनता, औद्योगिक क्षेत्रमा शिथिलता आदिका बाबजुद गरिबी घटेको, मानव विकासको स्थितिमा क्रमिक सुधार, वित्तीय क्षेत्रमा सुधार, भुक्तानी सन्तुलन, विदेशी मुद्राको सञ्चितिमा सुधार आदिको प्रमुख कारण विप्रेषण नै हो । मुलुकका निम्ति विप्रेषण निकै महत्त्वपूर्ण बन्दै गइरहेको अवस्थामा यसको घटबढ हुनासाथ राजनीतिक र आर्थिक क्षेत्रका हस्तीहरूको मुटु पनि हल्लिन थालेको छ । पछिल्ला वर्ष जुन तहमा विप्रेषण बढ्नुपर्ने हो त्यो दरले नबढ्दा धेरैले त्यसप्रति चिन्तित पनि देखिन थालेका छन् । तर, त्यही विप्रेषण पठाउने मूल स्रोत (कामदार) को सुरक्षा, उनीहरूले उपभोग गर्ने अधिकार, मर्यादा र कल्याण सुनिश्चित गर्नुपर्ने प्रमुख विषयमा सरोकार निकाय भने सधै गैरजिम्मेवार देखिन्छन् ।
